Document ID: 32015R0359

UREDBA KOMISIJE (EU) 2015/359
z dne 4. marca 2015
o izvajanju Uredbe (ES) št. 1338/2008 Evropskega parlamenta in Sveta glede statističnih podatkov o izdatkih in financiranju zdravstvenega varstva
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1338/2008 Evropskega parlamenta in Sveta z dne 16. decembra 2008 o statističnih podatkih Skupnosti v zvezi z javnim zdravjem ter zdravjem in varnostjo pri delu (1) ter zlasti člena 9(1) in točke (d) Priloge II Uredbe,
ob upoštevanju naslednjega:
(1)
Uredba (ES) št. 1338/2008 vzpostavlja skupni okvir za sistematično pripravo evropskih statističnih podatkov o javnem zdravju ter zdravju in varnosti pri delu.
(2)
Izvedbeni ukrepi določajo podatke in metapodatke, ki morajo biti predloženi v zvezi z izdatki in financiranjem zdravstvenega varstva, ter referenčna obdobja, časovne presledke in roke za predložitev podatkov.
(3)
V skladu s členom 6(2) Uredbe (ES) št. 1338/2008 je bila opravljena analiza stroškov in koristi, ki je upoštevala koristi razpoložljivosti podatkov o izdatkih in financiranju zdravstvenega varstva v primerjavi s stroški zbiranja podatkov, ki ga države članice prostovoljno izvajajo od leta 2005 v skladu z načeli, ki jih določa Sistem zdravstvenih računov, in obremenitev držav članic. V skladu s členom 6(1) Uredbe (ES) št. 1338/2008 je Komisija v letih 2013 in 2014 uvedla pilotne študije, ki so jih države članice izvedle prostovoljno. Komisija je obravnavala potrebe uporabnikov na različnih sestankih z državami članicami. Razpoložljivost podatkov na ravni EU bo verjetno zelo koristna pri odločitvah na področju zdravja in socialne politike.
(4)
Za zagotovitev ustreznosti in primerljivosti podatkov bi moral biti priročnik za Sistem zdravstvenih računov iz leta 2011 (2), ki so ga skupaj pripravile Komisija (Eurostat), Organizacija za gospodarsko sodelovanje in razvoj (OECD) in Svetovna zdravstvena organizacija (WHO) in določa koncepte, opredelitve in metode za obdelavo podatkov v zvezi z izdatki in financiranjem zdravstvenega varstva, podlaga za podroben vprašalnik in spremljajoče smernice, ki bi se uporabljali pri skupnem letnem zbiranju podatkov teh treh organov.
(5)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Ta uredba določa pravila za razvoj in pripravo evropske statistike na področju izdatkov in financiranja zdravstvenega varstva, ki je eden od predmetov statističnih podatkov o zdravstvenem varstvu iz Priloge II k Uredbi (ES) št. 1338/2008.
Člen 2
Opredelitve, ki se uporabljajo pri uporabi te uredbe, so določene v Prilogi I.
Člen 3
Države članice zagotovijo podatke o področjih, določenih v Prilogi II.
Člen 4
1. Države članice zagotovijo zahtevane podatke in z njimi povezane standardne referenčne metapodatke enkrat na leto. Referenčno obdobje je koledarsko leto.
2. Referenčni podatki in metapodatki za referenčno leto N se predložijo do 30. aprila leta N+2.
3. Podatki in referenčni metapodatki se Komisiji (Eurostatu) zagotovijo prek storitev enotne vstopne točke ali bi se morali dati na voljo v elektronski obliki, da jih lahko Komisija (Eurostat) ponovno uporabi, enkrat na leto.
4. Prvo referenčno leto je 2014.
5. Zadnje referenčno leto je 2020.
6. Z odstopanjem od odstavka 2 države članice zagotovijo podatke in referenčne metapodatke za referenčno leto 2014 do 31. maja 2016.
Člen 5
1. Države članice zagotovijo podatke na ravni agregiranja, določeni v Prilogi II.
2. Države članice zagotovijo potrebne referenčne metapodatke, zlasti o virih podatkov, njihovem zajetju in uporabljenih metodah pri pripravi, informacije o značilnostih nacionalnih izdatkov in financiranja zdravstvenega varstva posameznih držav članic, ki odstopajo od opredelitev iz Priloge I, sklicevanja na nacionalno zakonodajo, kadar ta predstavlja osnovo za izdatke in financiranje zdravstvenega varstva, ter informacije o vseh spremembah navedenih statističnih konceptov.
Člen 6
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. marca 2015

Labels: 12
0
18
19